**Opiskeluoikeuden tilat**

**Kysymys:** Voiko määräaikainen oppivelvollisuuden keskeytys tulla kysymykseen myös, jos oppilas on pitkällä sairaslomalla?
**Vastaus:** Kyllä. Oppivelvollisuuslain 7§ luetellaan, missä tilanteissa oppijalla on oikeus keskeyttää oppivelvollisuuden suorittaminen määräajaksi: <https://finlex.fi/fi/laki/alkup/2020/20201214>

**Kysymys:** Tehdäänkö määräaikaisesti ulkomailla olleelle takaisin tullessa uusi opiskeluoikeus uudella aloituspäivällä?
**Vastaus:** KOSKI-opiskeluoikeudelle tilaksi siirretään ”Väliaikaisesti keskeytynyt” siksi ajaksi, kun oppilas on ulkomailla. Kun oppilas palaa, ei tehdä uutta opiskeluoikeutta, vaan siirretään uusi läsnäolojakso, joka alkaa siitä, kun väliaikainen keskeytys päättyy.

**Kysymys:** Onko määräaikaisesti keskeyttäneelle ajallista ylärajaa?
**Vastaus**: Asia on sisältökysymys, jota tulee tiedustella esim. palveluosoitteesta oppivelvollisuus@oph.fi. Suosittelemme lisäksi tutustumaan oppivelvollisuuden laajentamisen tukimateriaaleihin: <https://minedu.fi/oppivelvollisuuden-laajentaminen> ja <https://minedu.fi/kysymyksia-ja-vastauksia-oppivelvollisuudesta>

**Kysymys:** Mitä tehdään, kun oppilas lähtee ulkomaille, mutta osoite jää Suomeen. Huoltaja ei tee oppivelvollisuuden keskeytyksestä ilmoitusta. Tämä on valitettavasti meillä arkipäivää.
**Vastaus**: Asia on ensisijaisesti hallinnollinen sisältökysymys. Käytännössä kyseessä on luvaton poissaolo, jossa koulutuksen järjestäjä seuraa perusopetuslain ja oppivelvollisuuslain määrittämiä toimenpiteitä. KOSKI-tiimi on tiedustellut asiaa myös ministeriöltä.

**Kysymys:** Jos valmentavassa opetuksessa oleva oppilas siirtyy perusopetukseen. Pitääkö hänelle tehdä uusi opiskeluoikeus?
**Vastaus:** Kyllä pitää.

**Kysymys**: Jos mitätöi uudessa koulussa sen opiskeluoikeuden, jos ei ole aloittanutkaan uudessa koulussa, niin voiko edellinen koulu silloin palauttaa eronneen tilan läsnäolevaksi ja ottaa käyttöön sen aiemman opiskeluoikeuden, mikäli siis oppilas jatkaa edellisessä koulussa?
**Vastaus:** Kesäloman jälkeen näin voi tehdä, jos uusi lukuvuosi alkaa samassa koulussa kuin jossa edellinen lukuvuosi päättyi. Tässä tilanteessa eronnut tilan voi poistaa ja palauttaa saman opiskeluoikeuden läsnä-tilaiseksi. Jos oppija on kesken lukuvuoden siirtymässä toiseen oppilaitokseen, ja vanha koulu on merkinnyt eronneeksi sekä antanut erotodistuksen, ei lähtökohtaisesti palauteta enää samaa opiskeluoikeutta läsnäolevaksi.

**Kysymys:** Mitäs jos oppijan siirtyessä kouluun epäselvä jakso on kesken lukuvuoden, vaikka viikko- kaksi viikkoa, niin voiko silloin vielä myös jatkaa sitä vanhaa opiskeluoikeutta?
**Vastaus:** Mitään aikajakso-raja-arvoja tässä kohtaa ei voida antaa, vaan koulutuksenjärjestäjän tulee käyttää tapauskohtaista harkintaa siitä, onko oppija tosiasiallisesti eronnut ja hänelle annettu erotodistus vai ei.

**Opiskeluoikeuden lisätiedot**

**Kysymys:** Milloin tehostetun tuen jaksojen kerääminen loppuu?
**Vastaus:** Tiedonsiirtojen loppumiselle ei ole sovittu mitään ajankohtaa ja asia pitää sopia yhdessä järjestelmätoimittajien kanssa.

**Kysymys:** Onko ennakkotietoa, tullaanko poistamaan jotain muutakin? Koska nämä kysytään erillistiedonkeruussa, johonkin meidän pitää ne edelleen merkitä ja jostain ne pitäisi löytää.
**Vastaus:** Ei ole ennakkotietoa, sillä juridinen arviointi on kesken. Esimerkiksi tehostetun tuen tietoa kerätään jatkossa tilastokeskuksen erillistiedonkeruulla, eli tässä kohtaa koulutuksen järjestäjien ei tule muuttaa tapoja, joilla he esim. tehostetun tuen tietoa omiin järjestelmiinsä tallentavat.

**Kysymys:** Merkitäänkö myös maksullinen kuljetus?
**Vastaus:** KOSKI-palveluun merkitään kuljetusetu niille oppilaille, joiden koulukuljetuksen kustannuksista koulun ja kodin välillä vastaa koulutuksen järjestäjä.

**Kysymys:** Kuljetusetu, siirretäänkö myös niille oppilaille, joille se kuuluu lain perusteella?
**Vastaus:** Tieto kuljetusedusta siirretään niille oppilaille, joiden kuljetuksen järjestämisestä koulun ja kodin välillä syntyy koulutuksen järjestäjille kustannuksia ja/tai jos tehdään päätös kuljetusedusta.

**Kysymys:** Voiko oppilaalla olla esim. koko perusopetuksen kestävä kuljetusetujakso (jos edun saa esim. koulumatkan pituuden perusteella koko perusopetuksen ajalle), vai pitääkö se merkitä Koskeen jokaiselle lukukaudelle erikseen?
**Vastaus:** Kuljetusetujakso voi olla yksi koko opiskeluoikeuden kestävä jakso, jos oppilas saa koulukuljetusta koko opiskeluoikeutensa ajan.

**Kysymys**: Eikö riitä että kuljetusetujakso, joka on jo päättynyt jää Kosken versiohistoriaan, vaan pitääkö se jättää näkyviin? Yleensä opintohallintojärjestelmästä poistetaan kuljetustiedot, jottei näy otettavissa listoissa, mutta kosken takiako ne pitäisi jättää?
**Vastaus:** Jos kuljetusetujakso päättyy, sille merkitään päättymispäivä, ja tieto jätetään KOSKI-palveluun. Jos tämä aiheuttaa ongelmia omassa opintohallintojärjestelmässä, tulee olla yhteydessä omaan järjestelmätoimittajaan.

**Kysymys**: Jos oppilaalla on kuljetus vain talvikaudella, näitä ei siis voida tilastoida 20.9. kuljetettaviksi? Vääristää tilastoja aika lailla.
**Vastaus**: KOSKI-palveluun tallennetaan kuljetusetujaksot niillä todellisilla päivämäärillä, joilla he ovat kuljetusedun piirissä. Asia voidaan ajatella myös toisin päin, eli että aiemmin ovat tilastot vääristyneet, kun tietylle päivälle on merkitty kuljetusoppilaita, jotka eivät tosiasiallisesti ole tällöin olleet kuljetusedun piirissä. On tietoja hyödyntävän tahon päätös, millä tavalla KOSKI-tietoja hyödynnetään ja käytetäänkö jotain poikkileikkauspäivää. Valtionosuuksien näkökulmasta kieltämättä yksittäisen opetuksen järjestäjän kannalta voi muodostua tilanne, että kuljetuksesta on kustannuksia eikä kuitenkaan yhtään kuljetusedun oppilasta (jos kaikilla kuljetusetu vain talvikaudella), mistä voi seurata tarkastuspyyntö opetuksen järjestäjälle. Tällöin selvitykseksi riittää tuo tieto, että kuljetuskustannuksia on ollut, mutta vain talvikaudella eikä oppilaita ole ollut kuljetusedun piirissä tilastointipäivänä.

**Kysymys:** Tähän mennessä on ohjeistettu, jos oppilaalla on tilapäinen kuljetus esimerkiksi lääkärintodistuksella viikko, näitä ei ole merkitty kuljetuseduksi. Onko edelleen näin?
**Vastaus:** Näin ei ole ohjeistettu aiemmin. Kuljetusetujaksot merkitään aina kun opetuksen järjestäjä maksaa oppilaan kuljetuksen koulun ja kodin välillä, myös tilapäisen kuljetusedun piirissä olevat oppilaat. Jos oppijalle tulee uusi kuljetusetujakso, se yliajaa KOSKI-palvelussa edellisen tiedon. Jos oppilas sattui olemaan kuljetusedun piirissä viikon tilastointipäivänä, hän tulee mukaan tilastointipäivän oppilasmäärän laskentaan.

**Kysymys:** Vielä varmistus koulukuljetuksista: jos oppilas on kuljetuksessa koko vuoden, mutta maksuton talvikauden ja muun ajan maksullinen niin Koskeen pitäisi siirtyä vain talvikauden maksuton osuus=kuljetusetu?
**Vastaus:** Kyllä, KOSKI-palveluun merkitään kuljetusetu niille oppilaille, joiden koulukuljetuksen kustannuksista koulun ja kodin välillä vastaa koulutuksen järjestäjä.

**Kysymys:** Mikäli erityisen tuen päätös on tehty kun oppilas on esim. 3 luokalla ja oppilas saa 6 luokalla kehitysvamma diagnoosin ja todetaan että pitäisi tehdä pidennetyn ov päätös. Voiko tässäkin tilanteessa tehdä takautuvasti siitä päivästä kun täyttää 6 vuotta vaikka ensimmäinen erityisen tuen päätös on tehty 3 luokalla?
**Vastaus:** Ei. Pidennetyn oppivelvollisuuden jakso laitetaan alkamaan siitä päivästä, jolloin tehtiin ensimmäisen kerran päätös pidennetystä oppivelvollisuudesta, jos päätös tehdään myöhemmin kuin 1.8. sinä vuonna, kun oppilas on täyttänyt 6 vuotta. Esimerkkikysymyksessä pidennetyn oppivelvollisuuden päätös tehtäisiin vasta 6. vuosiluokalla. KOSKI-tiedoissa siis erityisen tuen jakso alkaa jo 3. luokalla, mutta pidennetyn oppivelvollisuuden ja vammaisuuden jaksot alkavat vasta siitä päivästä, kun pidennetyn oppivelvollisuuden päätös ensimmäistä kertaa tehtiin.

**Vuosiluokkien vahvistukset ja siirtyminen seuraavalle vuosiluokalle**

**Kysymys**: Jos vuosiluokkiin sitomaton oppilas ei saa yhtään suoritusta, tietoja ei tällä hetkellä saa siirrettyä Koskeen. Pitäisikö hänet sitten poikkeuksellisesti jättää luokalleeen, vai mitä tehdään, löytyykö jostain joku ohje?
**Vastaus:** Kysymys on ensisijaisesti sisältökysymys, jossa pitäisi ensin selvittää, millaisia todistuksia oppilaalle voidaan kirjoittaa ja jätetäänkö hänet luokalle vuosiluokkiin sitomattomasta opetuksesta huolimatta. Vasta kun sisältöpuolen ohje on saatu, voi KOSKI-tiimi antaa ohjeen. Sisältökysymykset oppilaan todistuksista tulee lähettää osoitteeseen perusopetus.arviointi@oph.fi tai oppilaan etenemiseen liittyen perusopetus.tuki@oph.fi.

**Kysymys:** Oppilaalla ei ollut yhtään suoritusta 8. luokalla (vuosiluokkiin sitomaton opetus). Hänen 8. luokkaa ei siis voinut vahvistaa Koskeen. Miten käy keväällä kun 9. luokka päättyy.
**Vastaus:** Kysymys on ensisijaisesti sisältökysymys, jossa pitäisi ensin selvittää millaisia todistuksia oppilaalle voidaan kirjoittaa ja jätetäänkö hänet luokalle vuosiluokkiin sitomattomasta opetuksesta huolimatta. Vasta kun sisältöpuolen ohje on saatu, voi KOSKI-tiimi antaa ohjeen. Sisältökysymykset oppilaan todistuksista tulee lähettää osoitteeseen perusopetus.arviointi@oph.fi.

**Kysymys:** Jos oppilas on ollut useammassa eri kunnan koulussa, eikä näissä ole aikoinaan kaikkia vuosiluokkia vahvistettu, on melko mahdoton nykyisessä oppilaitoksessa näitä jälkikäteen vahvistaa
**Vastaus:** Tietojen pitää olla tallella vanhoissa oppilaitoksessa niin, että vanhat oppilaitokset voivat tietoja KOSKI-palveluun korjata.

**Kysymys:** Onko Koskessa tarkistus, joka estää perusopetuksen valmistuneeksi merkitsemisen, jos joltakin vuosiluokalta puuttuu vahvistus?
**Vastaus:** On tarkistus. Validaatio kuitenkin perustuu siihen, että vuosiluokkasuoritus löytyy opiskeluoikeudelta vahvistamattomana.

**Oppiaineet ja arvioinnit**

**Kysymys:** Miten vuosiviikkotuntien tulisi näkyä Koskessa? Kunkin vuosiluokan vuosiviikot vai kertymänä? Esimerkkidiassakin näytti olevan kertymä
**Vastaus**: Samalla tavoin kuin vuosiviikkotunnit merkitään lukuvuositodistukselle ja päättötodistukselle. Lukuvuositodistuksella sinä lukuvuonna opiskeltujen vuosiviikkotuntien määrä ja päättötodistuksella 7-9 vuosiluokkien aikana opiskeltu vuosiviikkotuntien määrä. Oppiaineiden laajuuksien merkitsemisestä todistukselle tulee kysyä sisältöasiantuntijoilta osoitteesta perusopetus.arviointi@oph.fi.

**Kysymys:** Oppilaalla kotikielenä viittomakieli ja siihen saa opetusta viikottain 1 tunnin etänä. Muuten on tavallisessa äidinkielen opetuksessa. Miten merkitsen koskeen?
**Vastaus**: Oppiaineet merkitään, kuten ne merkitään lukuvuositodistukselle. Jos viittomakieli on täydentävää oman äidinkielen opetusta eikä opetussuunnitelmaan kuuluva oppiaine, merkitään suorituksen tietoihin oman äidinkielen opintoina.

**KOSKI-palvelusta ladattavat raportit**

**Kysymys:** Onko tulossa raporttia, jolla saisi kaikki vuosiluokat kerralla?
**Vastaus**: Rajallinen suorituskyky on tähän asti estänyt tällaisen raportin tekemisen. Asiaa voidaan selvittää mutta tällaisen raportin tuottaminen ei ole prioriteettien kärjessä.

**Kysymys**: Kumman mukaan suorituksen tila kenttä määräytyy opiskeluoikeus- ja suoritustietoraportilla, tulostuspäivän vai viimeisimmän mukaan?
**Vastaus:** Viimeisimmän tiedon mukaan.

**Kysymys:** Koulujen henkilökunta tarvitsisi opiskeluoikeus- ja suoritustietoraportin sijaan tulostetta esim. 20.9. tilanteen tarkistamisesta, josta tiedot olisi yksinkertaisempi tarkistaa?
**Vastaus:** Tätä varten KOSKI-palvelusta on ladattavissa VOS-tunnusluvut-raportti. KOSKI-tiimin tehtävänä on tarjota työkalut, joilla huolehditaan koko datan laadusta. Ei pelkästään valtionosuusrahoitukseen vaikuttavien tietojen laadusta.

**Kysymys:** Olisiko mahdollista saada jotain virheraportteja jo ennen 20.9. ettei tietoja tarvitsisi taas korjata marraskuuhun saakka?
**Vastaus:** Virheraportteja ei lähtökohtaisesti tehdä vaan jokainen koulutuksen järjestäjä on vastuussa tietojen tarkistamisesta KOSKI-palvelusta ladattavilta VOS-tunnuslukuraporteilta ja opiskeluoikeus- ja suoritustietoraporteilta. Valtionosuusrahoituksen laskenta tuottaa laskennassa käytettävistä luvuista ennakkoraportit, jotka julkaistaan KOSKI-wikin sivulla ”KOSKI-data - vertailuaineistoja ja tiedonhyödyntäjien raportteja” (<https://wiki.eduuni.fi/pages/viewpage.action?pageId=190613335>).

**Kysymys:** Jos on monta koulua, niin raportteja pitää ottaa joka luokalta vuosiluokittain, jos haluaa tarkistaa kunnittain kaikki koulut.
**Vastaus:** Kaikki perusopetuksen raportit voi tulostaa koulutustoimijatasolla. Eli kaikki kunnan 1. luokkalaiset saa kerralla opiskeluoikeus- ja suoritusraportille, ja VOS-tunnuslukuraportille saa kaikki koulut. Kunnan nimen saa valitsimeen kirjoittamalla hakukenttään kaupungin/kunnan nimen esim. ”Kokkolan kaupunki”. Kuntatasolla tulostaminen edellyttää myös KOSKI-palvelun käyttöoikeuksia koulutustoimijatasolla. Jos käyttöoikeudet ovat yksittäisiin oppilaitoksiin, voi tiedot tulostaa vain oppilaitoksittain.